Vaasan historiallista jääkärijuhlaa ei televisioitu lainkaan Ylen kanavilla. Lauantain isänmaallinen suurjuhla näkyi ainoastaan Yle Areenassa. Edes iltauutisissa ei näkynyt sähkettä kansanjuhlasta.

Ylen vastaava päätoimittaja Jouko Jokinen perustelee ratkaisua sillä, että tapahtumassa ei ollut uutista.

– Jääkärit tulivat jo sata vuotta sitten.

Hän huomauttaa myös, että olympialaisten takia kanavilla ei ollut tilaa suoralle lähetykselle.

Ylen kalusto matkasi kuitenkin Tallinnaan kuvaamaan Viron 100-vuotisjuhlaa. Jokinen kiistää, että Viron juhla olisi ollut Suomen itsenäisyyden merkkipaalua tärkeämpi.

– Tuo nyt on hölmöä puhetta. Ei näitä kahta asiaa voi rinnastaa millään.

Pohjanmaalla hellitään usein ajatusta Ylestä vasemmistohenkisenä laitoksena, joka lakaisee isänmaan juhlat maton alle.

– Höpö höpö. Me tehdään joka vuosi (Puolustusvoimain lippujuhlan) paraati ja muut hemmetin juhlat ja jääkäreistä on ollut juttua vaikka kuinka paljon koko kevään.

Jokinen ei hyväksy ajatusta, että uutisen olisi pakko näyttää joitain tiettyjä asioita.

– Olisi se 20 sekunnin pätkä (jääkärijuhlasta) siellä uutisissa voinut ollakin, mutta ei se nosta asian arvoa. Monella asialla on merkitystä, vaikka sitä ei näytettäisi missään.